Matematikk 1 Nettbasert Modul 2 (15 studiepoeng)
Studieenheten er beregnet for lærere i grunnskolen, med særlig vekt på barnetrinnet, og er en videreføring av Matematikk 1 Nettbasert Modul 1. 

Innhold

Lærestoff som angår tallære og overgangen mellom aritmetikk og algebra vil bli viet spesiell oppmerksomhet. Emner fra funksjonslære, statistikk og sannsynlighetsregning vil også bli behandlet.

Det vil særlig bli arbeidet med:

· brøk, desimaltall, prosent

· diagnostisk undervisning

· faktorisering, delelighet og primtall 

· tallmønstre, figurtall og andre tallfølger

· diagrammer og grafiske framstillinger

· grunnleggende statistikk

· tilnærming til sannsynlighetsregning

I arbeidet med utviklingen av studentenes fagdidaktiske kunnskap vil spørsmålet om hvordan barn lærer matematikk, barns begrepsutvikling og tenkemåter og hvordan lærere kan støtte opp om og stimulere denne utviklingen, være viktige temaer. Temaer som vil bli tatt opp er blant annet:

· synet på kunnskap og ulike kunnskapstyper i matematikk

· ulike teorier for læring av matematikk generelt og spesielt konstruktivistiske og sosiokulturelle teorier

· teori som grunnlag for å forstå prosesser i klasserommet

· teorier om språkutvikling og begrepsforståelse som grunnlag for læring av matematikk, og spesielt begrepene første og andre ordens språk

· læreplanforståelse og læreplananalyse

· arbeid med de fem grunnleggende ferdighetene i faget

· holdninger til matematikk generelt og spesielt jenters og gutters forhold til faget

· metakunnskaper om matematikk

· tilpasset opplæring og inkluderende arbeidsmiljø i faget

Organisering og arbeidsformer

Kurset går over to semestre og baserer seg dels på samlinger og dels på nettbasert veiledning. Det legges stor vekt på bruk av digital læringsplattform (for tiden It’s learning). Samlingene vil blant annet bli benyttet til aktiviteter som krever samhandling, som for eksempel utprøving av ulike arbeidsformer. Det er ønskelig at studiet knyttes sammen med undervisning i egen klasse slik at opplegg og teorier som tas opp i kurset, kan prøves ut i egen undervisning.

Obligatoriske arbeidskrav
To skriftlige innleveringer 
Obligatoriske arbeidskrav vurderes med vurderingsuttrykkene godkjent/ikke godkjent, og teller ikke ved fastsettelse av endelig karakter. Endelig karakter blir gitt først når obligatoriske arbeidskrav er godkjent.
Vurderingsordning 

· Et utviklingsarbeid knyttet til arbeid med elever

· Individuell muntlig prøve
De to elementene vurderes hver for seg og slås sammen til endelig karakter. Ved fastsetting av endelig karakter er den muntlige prøven utslagsgivende.
